b'\n_START_ARTICLE_\nLujo Vodopivec\n_START_SECTION_\n\xc5\xa0olanje in delo\n_START_PARAGRAPH_\nVodopivec je po kon\xc4\x8dani pedago\xc5\xa1ki gimnaziji v Ljubljani leta 1970 za\xc4\x8del s \xc5\xa1tudijem kiparstva na Akademiji za likovno umetnost v Ljubljani in tam leta 1974 diplomiral pri profesorjih Dragu Tr\xc5\xa1arju in Zdenku Kalinu. Tu je leta 1976 pri Dragu Tr\xc5\xa1arju zaklju\xc4\x8dil tudi kiparsko specialko._NEWLINE_Leta 1979 je kot \xc5\xa1tipendist fondacije Barnett Newman od\xc5\xa1el na \xc5\xa1tudij kiparstva v Zdru\xc5\xbeene dr\xc5\xbeave Amerike. Tam je med letoma 1979 in 1980 \xc5\xa1tudiral na New York Studio School, New York pri znamenitem britanskem profesorju Williamu G. Tuckerju._NEWLINE_Po vrnitvi v domovino je najprej ustvarjal kot svobodni umetnik. Leta 1984 je bil izvoljen za docenta za kiparstvo na ALU, leta 1990 za izrednega in leta 2000 za rednega profesorja. Pri njem so se \xc5\xa1olali mnogi najvidnej\xc5\xa1ih sodobni slovenski kiparji: Jo\xc5\xbee Bar\xc5\xa1i, Alen O\xc5\xbebolt, Mirko Bratu\xc5\xa1a, Darko Golija, Du\xc5\xa1an Zidar,..._NEWLINE_\xc5\xbdivi in dela v Ljubljani._NEWLINE_Ustvarja v lesu, \xc5\xbeelezu, bronu in v razli\xc4\x8dnih umetnih materialih, ki imajo omejen rok obstojnosti (lendapor, lateks,..). Kipi iz novih materialov vpeljujejo nove barve in s svojo krhkostjo problematizirajo dimenzijo \xc4\x8dasa. V kipe vgrajuje najdene predmete ali/in predmete iz osebnega sveta._NEWLINE_Sodi med najpomembnej\xc5\xa1e predstavnike modernega kiparstva in postmoderne raz\xc5\xa1iritve pojma kipa v Sloveniji in \xc5\xa1ir\xc5\xa1e. Vendar nikakor ne med tipi\xc4\x8dne. Je zelo samosvoj z bogato domi\xc5\xa1ljijo, v\xc4\x8dasih enigmati\xc4\x8den in drugi\xc4\x8d duhovit, humoren kronist \xc4\x8dasa in pripovedovalec osebnih zgodb._NEWLINE_Od \xc5\xa1tudentskih let dalje stalno in zelo pogosto razstavlja na samostojnih in skupinskih razstavah. Udele\xc5\xbeil se je ve\xc4\x8d kiparskih simpozijev oziroma kolonij. V \xc4\x8dasu Jugoslavije je bil prisoten na vseh pomembnih likovnih razstavah doma in predstavitvah jugoslovanske umetnosti v tujini. Leta 1986 je razstavljal na Bene\xc5\xa1kem bienalu in leta 1994 na Bienalu Sao Paulo. Veliko in odmevno razstavo je imel leta 1998 v samostanski cerkvi, razstavnem prostoru Galerije Bo\xc5\xbeidar Jakac v Kostanjevici. Leta 1999 je imel pregledno razstavo v Moderni galeriji v Ljubljani._NEWLINE_Nekatera njegova dela so uvr\xc5\xa1\xc4\x8dena v stalno zbirko Moderne Galerije v Ljubljani in druge zbirke (Zagreb, Beograd).'